ปลด 3 - ย้าย 15 ตร.พัวพันโกงเงินสหกรณ์ จ.เลย
วันนี้ (18 ก.ย.2561) ผู้สื่อข่าวรายงานว่าคดีฉ้อโกงเงินสหกรณ์ตำรวจภูธรจังหวัดเลยถือว่าเป็นคดีตำรวจโกงตำรวจด้วยกันเอง เนื่องจากการขยายผลมีตำรวจพัวพันเป็นผู้กระทำผิดร่วมๆ 20 นาย ซึ่งเมื่อวานนี้ ผบ.ตร.ลงนามให้ออกจากราชการไว้ก่อน 3 นาย และสั่งย้ายอีก 15 นาย พร้อมตั้งคณะกรรมการสอบสวนก่อนขยายผลพบโยงใยขบวนการแชร์ลูกโซ่หลายพื้นที่ มูลค่าความเสียหายกว่า 1000 ล้านบาทพล.ต.อ.จักรทิพย์ ชัยจินดา ผู้บัญชาการตำรวจแห่งชาติ มีคำสั่งให้ พ.ต.อ.ชยวุฒิ จันทร์สมบูรณ์ รองผู้บังคับการตำรวจภูธรจังหวัดพังงา พ.ต.อ.อุดร ชูก้าน ผู้กำกับการสอบสวน กลุ่มงานสอบสวน ตำรวจภูธรจังหวัดเลย และ พ.ต.ท.กฤษฎา นิติพจน์ สารวัตรอำนวยการ สภ.ชุมแพ จ.เลย ออกจากราชการไว้ก่อน เพื่อรอฟังผลการสอบสวนพิจารณาทางวินัย มีผลตั้งแต่เมื่อวานนี้หลังทั้ง 3 นาย ถูกกล่าวหากระทำผิดวินัยอย่างร้ายแรง จนถูกตั้งกรรมการสอบสวนกรณีโกงเงินสหกรณ์ออมทรัพย์ตำรวจภูธรจังหวัดเลยขณะที่ตำรวจอีก 15 นาย ที่พบว่ามีส่วนเกี่ยวข้องในการรับและโอนเงินจากกลุ่มบุคคลที่กระทำความผิดในคดีดังกล่าวถูกสั่งย้ายไปปฏิบัติราชการ ที่ศูนย์ปฏิบัติการสำนักงานตำรวจแห่งชาติ โดยให้ขาดจากต้นสังกัดตั้งแต่เมื่อวานนี้เช่นกัน พร้อมตั้งคณะกรรมการสืบสวนข้อเท็จจริงก่อนหน้านี้ พล.ต.อ.รุ่งโรจน์ แสงคร้าม รอง ผบ.ตร. ในฐานะหัวหน้าพนักงานสืบสวนสอบสวน นำรายชื่อข้าราชการตำรวจ 21 นาย ที่มีส่วนเกี่ยวข้องทางคดี เสนอต่อ พล.ต.อ.จักรทิพย์ ชัยจินดา ปรากฏชื่อข้าราชการตำรวจตั้งแต่ระดับชั้นยศ พล.ต.ต. จนถึงระดับชั้นประทวนส่วนข้าราชการศาลยุติธรรมระดับผู้พิพากษาและเจ้าหน้าที่ศาลที่มีส่วนเกี่ยวข้อง 3 คน ขณะนี้ทางสำนักคณะกรรมการตุลาการศาลยุติธรรม อยู่ระหว่างการดำเนินการตามระเบียบขั้นตอน เพื่อตั้งคณะกรรมการตรวจสอบข้อเท็จจริงต่อไปทั้งนี้ ผู้ต้องหา 4 คน ซึ่งมีชื่อในหมายจับชุด 17 คนแรก เข้ามอบตัวกับเจ้าหน้าที่ คงเหลืออีก 2 คน ซึ่งมีรายงานว่าติดต่อเข้ามอบตัว รับทราบข้อกล่าวหาแล้ว คาดว่าการสอบสวนน่าจะแล้วภายในสิ้นเดือนนี้โดยหลังมีการทยอยยึดทรัพย์ของผู้ที่เกี่ยวข้องยังคงมีประชาชนที่เป็นผู้เสียหายเข้ามาแจ้งความเรื่อยๆ ขณะนี้มีผู้เสียหายรวม 240 คน มูลค่าความเสียหายกว่า 1000 ล้านบาท เฉพาะข้าราชการตำรวจที่ได้รับความเสียหายรวม 192 นาย วงเงิน 229 ล้านบาท
ผบ.ตร. สั่ง 3 นายตำรวจออกจากราชการ พร้อมย้าย 15 ตำรวจพัวพันคดีฉ้อโกงเงินสหกรณ์ตำรวจภูธรจังหวัดเลย หลังขยายผลพบโยงใยขบวนการแชร์ลูกโซ่หลายพื้นที่ มูลค่าความเสียหายกว่า 1000 ล้านบาท
ออกจากราชการ,ตำรวจ,เลย,สหกรณ์ออมทรัพย์,แชร์ลูกโซ่,ThaiPBSnews,ข่าวไทยพีบีเอส,ไทยพีบีเอส,ThaiPBS